Η εθνική ομάδα ποδοσφαίρου της Αυστρίας το 1958 με τους ακόλουθους παίκτες – από αριστερά προς τα δεξιά, όρθιοι: Γουόλτερ Χόρακ, Ερνστ Χάπελ, Καρλ Κόλερ, Άλφρεντ Κόρνερ, Πολ Χάλα, Γουόλτερ Σλέγκερ και σκυμμένοι: Χέλμουτ Σενέκοβιτς, Γκέρχαρντ Χάναπι, Ρούντολφ Σάνβαλντ, Φραντς Σβομπόντα και Γιόχαν Μπούζεκ.
Ο **Γκέρχαρντ Χάναπι** (16 Φεβρουαρίου 1929 – 23 Αυγούστου 1980) ήταν Αυστριακός μέσος ποδοσφαιριστής που θεωρείται ένας από τους μεγαλύτερους Αυστριακούς όλων των εποχών. Είναι επίσης πατέρας του πολιτικού οικονομολόγου Χάρντι Χάναπι.

Συλλογική καριέρα
-----------------

Ένας πολύπλευρος μέσος, ο Χάναπι ξεκίνησε την καριέρα του στην ΦΚ Βάκερ Βιέννης, όπου έκανε το ντεμπούτο του στην Μπουντεσλίγκα το 1947. Θεωρούμενος ως το μεγαλύτερο ποδοσφαιρικό ταλέντο της Αυστρίας, στη συνέχεια μετακόμισε αμφιλεγόμενα για να παίξει για τη μεγάλη αντίπαλο της ομάδας, Ραπίντ Βιέννης από το 1950 έως το 1965. Η παραμονή του στη Ραπίντ αποδείχθηκε πολύ επιτυχημένη, όπου κατέκτησε 7 φορές τον τίτλο του Αυστριακού Πρωταθλήματος. Ήταν επίσης αρχηγός της ομάδας για επτά χρόνια και επιλέχθηκε στην ομάδα του αιώνα της Ράπιντ το 1999.

Διεθνής καριέρα
---------------

Έκανε το ντεμπούτο του για την εθνική Αυστρίας σε ηλικία μόλις 19 ετών τον Νοέμβριο του 1948 εναντίον της Σουηδίας και συμμετείχε στο Παγκόσμιο Κύπελλο του 1954 στην Ελβετία, όπου η εθνική Αυστρίας κατέκτησε την 3η θέση, και στο Παγκόσμιο Κύπελλο του 1958. Ήταν αρχηγός της εθνικής ομάδας από το 1955 και μετά.

Την τελευταία του διεθνή συμμετοχή έκανε σε ένα αγώνα τον Σεπτέμβριο του 1962 απέναντι στην Τσεχοσλοβακία. Την χώρα εκπροσώπησε 93 φορές, σημειώνοντας 12 γκολ.  Κατείχε το ρεκόρ συμμετοχών στην εθνική ομάδα μέχρι που ο Άντον Πόλστερ έκανε την 94η συμμετοχή του τον Ιούνιο του 1998.

Στυλ παιχνιδιού
---------------

Ένας από τους πιο αξιόλογους χαφ της γενιάς του,  Ο Χάναπι ήταν ονομαστικά ένας σκόρερ που αγωνίζονταν ως πλάγιος μέσος (wing half), ωστόσο η ευελιξία του του επέτρεψε να παίξει με επιτυχία σχεδόν σε όλες τις θέσεις. Οι τεχνικές ικανότητες και η δημιουργικότητα του Χάναπι του επέτρεψαν να παίξει ως αποτελεσματικός πλέι-μέικερ. Ήταν επίσης πολύ έξυπνος με εξαιρετική αίσθηση προσμονής που τον έκανε πολύ χρήσιμο σε αμυντικά καθήκοντα και επίσης του επέτρεπε να κάνει τρεξίματα στην περιοχή την κατάλληλη στιγμή. Αυτό μαζί με το εύστοχο σουτ του έδωσε τη δυνατότητα να είναι ένας παραγωγικός σκόρερ, ακόμη και μια φορά τερματίζοντας ως πρώτος σκόρερ του πρωταθλήματος.

Συνταξιοδότηση και θάνατος
--------------------------

Μετά την ποδοσφαιρική του καριέρα, ο Χάναπι εργάστηκε ως αρχιτέκτονας. Σχεδίασε το *Weststadion* στη Βιέννη, το οποίο μετονομάστηκε σε στάδιο Γκέρχαρντ Χάναπι μετά τον θάνατό του. Πέθανε από καρκίνο το 1980, σε ηλικία 51 ετών.

Διακρίσεις
----------

### Συλλογικές

* **Μπουντεσλίγκα Αυστρίας (7):**
	+ 1951, 1952, 1954, 1956, 1957, 1960, 1964
* **Κύπελλο Αυστρίας (1):**
	+ 1961
* **Μιτρόπα Καπ (1):**
	+ 1951

### Διεθνείς

* **Τρίτη θέση στο Παγκόσμιο Κύπελλο:**
	+ 1954

Εξωτερικοί σύνδεσμοι
--------------------

* Προφίλ και στατιστικά παίκτη – Αρχείο Rapid Wien
* Γκέρχαρντ Χάναπι στην ιστοσελίδα National-Football-Teams.com

Παραπομπές
----------

1. ↑  In die Jahre gekommen, Legendäre Momente im Hanappi-Stadion, orf.at, 2014-06-06
2. ↑  Appearances for Austrian National Team – RSSSF
3. ↑  Europe's best Player of the Century – IFFHS